**Anna Mäkelä** (s. 25. huhtikuuta 1975) on suomalainen feministinen mediatutkija, entinen Vihreän liiton kunnallispoliitikko ja Kauniaisten sivistyslautakunnan entinen puheenjohtaja. Hänet valittiin Kittilän kunnanjohtajaksi vuonna 2010 ja vuonna 2014 Kittilän kunnanvaltuusto irtisanoi hänet luottamuspulaan vedoten ja irtisanominen pantiin täytäntöön välittömästi. Irtisanominen kumottiin korkeimmassa hallinto-oikeudessa vuonna 2016 lainvastaisena. Mäkelän ja Kittilän kunnan tekemän erosopimuksen mukaan Mäkelälle maksettiin 140 000 euron eroraha.

Ennen Kittilän kunnanjohtajuutta Mäkelä työskenteli tutkijana ja opettajana Helsingin yliopiston viestinnän laitoksella, Siuntion perusturvajohtajana ja Lohjan kaupungin perusturvakeskuksen kehittämispäällikkönä. Hänet valittiin vihreiden listalta Kauniaisten kaupunginvaltuustoon syksyn 2004 kunnallisvaaleissa. Hän sai kaupungissa viidenneksi eniten ääniä. Mäkelä toimi kaupunginvaltuutettuna yhden kauden, vuoteen 2008, ja Kauniaisten vihreiden puheenjohtajana 2004–2007.

Ura
---

Mäkelä oli perustamassa *Tulva*-lehteä, ja oli sen ensimmäinen päätoimittaja 2002–2004. Hän on kirjoittanut kolumneja *City*-lehteen ja *Kaksplus*-lehteen sekä osallistunut naisjärjestötoimintaan Tasa-arvoasiain neuvottelukunnassa ja Naisasialiitto Unionissa. Mäkelä on Naisjärjestöt yhteistyössä – Nytkis ry:n hallituksen entinen jäsen. Hän oli yksi ensimmäisen suomenkielisen alan perusteoksen, *Sukupuolishow* (Gaudeamus 2006), toimittajista ja kirjoittajista. Mäkelän raiskausuutisointia käsittelevä tutkimus herätti keskustelua lehtien yleisönosastoilla vuonna 2002. Mäkelä on tutkinut myös muun muassa Jörn Donnerin *Miestä ei voi raiskata* -elokuvan synnyttämää keskustelua vuonna 1978. Mäkelä on ollut haastateltavana televisiossa muun muassa Big Brother -ohjelmassa.

Vihreän liiton Uudenmaan piiri asetti Mäkelän ehdokkaaksi vuoden 2007 eduskuntavaaleihin.

### Kittilän kunnanjohtajana

Mäkelä valittiin Kittilän kunnanjohtajaksi vuonna 2010. Vuonna 2014 Kittilän kunnanvaltuusto kyseenalaisti Mäkelän luottamuksen kunnanjohtajana. Taustalla oli muun muassa Mäkelän kunnanhallituksen tietämättä tekemä tutkintapyyntö kunnan osittain omistaman Levi Ski Resortin toimitusjohtaja Jouni Palosaaresta. Valtuuston puheenjohtaja Inkeri Yritys (vas.) kuitenkin keskeytti Mäkelän erottamisprosessin syyskuussa 2014 vedoten Levi Ski Resortia ja kunnanhallitusta koskevaan esitutkintaan. Marraskuussa 2014 kunnanvaltuusto kuitenkin äänesti Mäkelän erottamisesta ja hänen irtisanomisensa pantiin täytäntöön välittömästi. Mäkelän mukaan irtisanominen oli lainvastainen ja hän ilmoitti valittavansa valtuuston päätöksestä Pohjois-Suomen hallinto-oikeuteen.

Pohjois-Suomen hallinto-oikeus antoi 4. helmikuuta 2016 erottamisasiassa päätöksen, jossa Kittilän kunnanvaltuuston päätös erottamisesta kumottiin asian valmistelun virheiden ja puutteiden takia. Kittilän kunta valitti hallinto-oikeuden päätöksestä korkeimpaan hallinto-oikeuteen, joka päätöksessään 3. kesäkuuta 2016 hylkäsi valituksen eikä muuttanut hallinto-oikeuden päätöstä. Lainvastaisesta irtisanomisesta käynnistettin rikosprosessi, jossa Kittilän kuntapäättäjiä epäiltiin virkarikoksista.

Lapin käräjäoikeudessa alkoi 11. syyskuuta 2018 käsittely, jossa käsiteltiin rikosasiana prosessia, jonka päätteeksi Mäkelä irtisanottiin, ja sitä, miten työnantaja Kittilän kunta sinä aikana kohteli Mäkelää. Mäkelä oli siinä asianomistajana. Käräjäoikeus vapautti kuntapäättäjät syytteistä. Mäkelä valitti tuomiosta hovioikeuteen, joka piti käräjäoikeuden tuomion voimassa toukokuussa 2021 antamassaan ratkaisussa. Hän anoi valituslupaa korkeimpaan oikeuteen, mutta sitä ei myönnetty, joten hovioikeuden päätös irtisanomiseen liittyvästä päätöksenteosta jäi voimaan.

Lähteet
-------

1. ↑  KHO: Kittilän kunta­farssissa laittomasti irti­sanottu ex-kunnan­johtaja saa pitää erorahansa *IS.fi*.  20.3.2019. Viitattu 17.10.2022.
2. 1 2  Kittilän uudella johtajalla vihreä tausta *Yle Uutiset*.  15.2.2010. Viitattu 17.10.2022.
3. ↑  Hyttinen, Elsi: Missä hän nyt on?  *Tulva*, 2012, nro 3. Arkistoitu sivu. Viitattu 17.10.2022.
4. ↑  Stenbäck, Irma: Oppikirja: Media on kuin suuri sukupuolishow *HS.fi*.  20.12.2006. Viitattu 17.10.2022.
5. ↑  Big Brother Talk Show tänään  22.10.2006. Subtv. Viitattu 25.11.2014.
6. ↑  Kittilän kunnanjohtaja on saamassa potkut *Yle Uutiset*.  10.9.2014. Viitattu 7.11.2014.
7. ↑  Moliis, Pekka: Valtuuston puheenjohtaja keskeytti Kittilän kunnanjohtajan erottamisen *Kuntalehti.fi*.  15.9.2014. Viitattu 17.10.2022.
8. ↑  Ruokangas, Perttu: Kittilän kunnanjohtaja sai potkut *Yle Uutiset*.  17.11.2014. Viitattu 17.11.2014.
9. ↑  Ruokangas, Perttu: Kittilän kunnanjohtaja: Irtisanomiseni on lainvastainen *Yle Uutiset*.  17.11.2014. Viitattu 17.11.2014.
10. ↑  Hallinto-oikeus kumosi Kittilän kunnanjohtajan irtisanomisen – "oli odotusteni mukainen" *Aamulehti.fi*.  5.2.2016. Viitattu 17.10.2022.
11. ↑  Talvitie, Marjukka: KHO kumosi Kittilän kunnanjohtajan potkut – ratkaisu tuli harvinaisen nopeasti *Yle Uutiset*.  3.6.2016. Viitattu 17.10.2022.
12. ↑  Valtavaara, Marjo: Kittilän valtuustosta melkein puolet syytettynä rikoksista, mutta ketään ei ole hyllytetty – Ministeriön mukaan tilanne on "huolestuttava, poikkeuksellinen ja äärimmäisen vakava" *HS.fi*.  13.10.2017. Viitattu 17.10.2022.
13. ↑  Tynkkynen, Jyri: Kittilän päättäjille kymmeniä syytteitä virkarikoksista *Yle Uutiset*.  13.10.2017. Viitattu 15.10.2017.
14. ↑  Tapio Räihä, Annu Passoja & Jyri Tynkkynen: Minulla oli hyvin vahva tunne, että kaikista toimistani etsitään virheitä, joita voidaan käyttää erottamisperusteina – Yle seurasi Anna Mäkelän kuulemista Kittilä-käräjillä *Yle Uutiset*.  27.9.2018. Viitattu 17.10.2022.
15. ↑  Heikinmatti, Antti: Kittilän kuntapäättäjille vapauttava tuomio ainutlaatuisessa virkarikosoikeudenkäynnissä – syyttäjät aikovat todennäköisesti valittaa tuomiosta *Yle Uutiset*.  28.6.2019. Viitattu 17.10.2022.
16. ↑  Perttu Ruokangas, Vesa-Pekka Hiltunen & Antti Heikinmatti: Hovioikeus vapautti kuntapäättäjät Kittilän virkarikosjutussa – Kunnanjohtaja Antti Jämsén: Unohtakaa puheet suhmuroinnista, Kittilässä noudatetaan lakia *Yle Uutiset*.  3.5.2021. Viitattu 17.10.2022.
17. ↑  Talvitie, Marjukka: Korkein oikeus myönsi rajoitetun valitusluvan syyttäjille Kittilän virkarikosjutussa – ei lupaa Anna Mäkelälle *Yle Uutiset*.  1.11.2021. Viitattu 17.10.2022.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF
* WorldCat

 |

 |